Strætóafsláttur einnig fyrir Skagavagninn “ Tilboðið um 33% lengri gildistíma á strætókortum sem keypt eru á vefnum Strætó.is nær nú einnig til gjaldsvæðis 3 og 4 , þ.e. Akraness , Hveragerðis og Selfoss , en upphaflega var það aðeins í boði á gjaldsvæði 1 , höfuðborgarsvæðinu , ” segir í tilkynningu frá Strætó bs . Þar segir einnig að frá og með 19. apríl sl. hafi viðskiptavinum Strætó á höfuðborgarsvæðinu boðist að kaupa 30 daga kort sem gildir í 40 daga . Með því að kaupa 90 daga kort fást 120 dagar og sé keypt 9 mánaða kort gildir það í heilt ár . Tilboðið á við um kort sem keypt eru á vefnum og stendur fram til 15. október nk. “ Nú hefur verið ákveðið að viðskiptavinir á gjaldsvæðum 3 og 4 njóti þess líka . Þeir viðskiptavinir á svæðum 3 og 4 sem hafa keypt kort á vefnum eftir 19. apríl geta fengið kortið sitt endurútgefið með 33% tilboðinu , ” segir jafnframt í tilkynningu Strætó . Strætó bs. leitast stöðugt við að bæta þjónustuna við farþega sína og liður í því er að gefa viðskiptavinum kost á hagkvæmum leiðum til að nýta strætó sem ódýran og umhverfisvænan ferðamáta . Tilboðið er fyrst og fremst sett fram til þess að fá fleiri til að nota strætó reglulega og koma til móts við þá sem nú leita leiða til að draga saman útgjöld heimilisins . Um leið er tilboðið hvatning til notenda strætó um að nýta Strætó.is til að kaupa kort , leita sér upplýsinga um leiðakerfið , áætlun vagnanna o.s.frv. „ Við finnum fyrir auknum áhuga hjá almenningi á að nýta sér strætó , því samkvæmt talningum fyrstu þrjá mánuði ársins hefur farþegum í strætó fjölgað umtalsvert miðað við sama tíma í fyrra . Við finnum einnig að margar fjölskyldur hyggjast leggja einum bíl auk þess sem fjölmargir vinnustaðir hafa markað sér þá umhverfisstefnu að bjóða starfsfólki sínu upp á niðurgreiddar og vistvænar almenningssamgöngur í stað þess að leggja dýrmætt land undir bílastæði . Með tilboðinu um 33% lengri gildistíma korta viljum við koma til móts við fólk , auðvelda því að stíga þessi skref og hvetja til aukinnar notkunar á almenningssamgöngum , “ segir Reynir Jónsson , framkvæmdastjóri Strætó bs . Á vefnum www.straeto.is er einfalt að kaupa kort og leita upplýsinga um leiðakerfi og áætlun Strætó .